Brimilsvallarkirkju bárust góðar gjafir á 90 ára afmælinu Brimilsvallakirkja á Snæfellsnesi var vígð 28. október 1923 og er því 90 ára í dag . Þetta er fyrsta kirkjan á Brimilsvöllum en þar var bænahús en áður var kirkja á Fróðá . Miklar deilur urðu 1892 þegar kirkjan á Fróðá var flutt til Ólafsvíkur . Lauk deilunum ekki fyrr en árið 1915 þegar Ólafsvíkursókn var skipt á ný og kirkjan á Brimilsvöllum reist . Var messað í félagsheimilinu á Brimilsvöllum þar til nýja kirkjan var vígð . Voru á þessum tíma 140 manns í sókninni . Síðar varð Ólafsvíkurprestakall ein sókn með tveimur kirkjum . Hátíðarmessa var í gær af þessu tilefni í fallegu en köldu veðri . Að messu lokinni bauð sóknarnefndin upp á kaffiveitingar á Brimilsvöllum . Þar bárust kirkjunni góðar gjafir í tilefni afmælisins . Systkinin Sturla , Snorri og Auður Böðvarsbörn gáfu kirkjunni nýjar sálmabækur í minningu móður sinnar Elínborgar Ágústsdóttur en hún var fædd í Mávahlíð og bar alltaf sterkar taugar til kirkjunnar . Fjölskyldan á Brimilsvöllum þau Veronica , Gunnar og börn færðu kirkjunni nýja Biblíu og peningagjöf sem nota á til endurbóta á krikjunni . Sóknarpresturinn séra Óskar Ingi Ingason tók við gjöfunum fyrir hönd kirkjunnar . Að lokum voru sálmabækurnar teknar í notkun með því að kaffigestir sungu sálm númer 402 Drottinn vakir en hann er samin af Sigurði Kristófer Péturssyni frá Klettakoti í Fróðárhreppi . Var sálmur þessi einn af uppáhaldssálmum Elinborgar Ágústsdóttur og því tilvalið að taka þær í notkun með því að syngja hann .